Source: http://www.bihon.ro/norocul-a-fost-acum-cu-noi/1586721
Timestamp: 2019-06-18 10:52:33+00:00

Document:
Norocul a fost acum cu noi - BIHON
la	1. noiembrie 2015 10:28
© Uros Lucic a fost coşgeterul orădenilor, cu 17 puncte marcate
CSM CSU Oradea a învins BCM U Piteşti în ultimele secunde, cu scorul de 62-60.
Meciul cu BCM U Piteşti a semănat din multe puncte de vedere cu cel disputat de orădeni în urmă cu o săptămână, în compania echipei U BT Cluj-Napoca. Dacă atunci, gazdele au pierdut după un final pe muchie de cuţit, de data aceasta norocul a fost de partea lor. Radovan Markovic a adus victoria pentru echipa noastră în ultimele secunde, jucătorul orădean transformând două aruncări libere care au fost decisive pentru soarta partidei.
Chiar dacă a câştigat, formaţia orădeană nu a convins deloc, practicând, la fel ca în meciul cu Clujul, acelaşi joc lipsit de inspiraţie în faza ofenisvă. Imprecizia aruncărilor a fost un alt capitol la care gazdele au suferit din plin, procentajele acestora fiind neobişnuit de scăzute: doar 46% la cele de două puncte, respectiv, incredibil, numai 6% (!) la cele de trei puncte. CSM CSU Oradea n-a reuşit de altfel decât un singur coş de la distanţă, deşi a avut nu mai puţin de 18 încercări, multe din situaţii necontestate de adversari. Acest lucru este greu de explicat faţă de alte meciuri, în care echipa noastră excela la aruncările de trei puncte. Se poate vedea eventual „partea plină a paharului”, adică angajamentul, dârzenia şi jocul bun din faza de apărare, în condiţiile în care au fost primite doar 60 de puncte, dar per total, evoluţia echipei noastre nu a fost deloc una reuşită.
Partida în sine a avut un nivel tehnic modest, ambele echipe întrecându-se în greşeli, în special pe atac. Numărul foarte redus de puncte înscrise este de altfel sugestiv în acest sens. Gazdele au început slab partida, piteştenii conducând pe parcursul primului sfert, scor 13-15. Orădenii au trecut în avantaj în sfertul secund, scor la pauză 28-27, mărind apoi diferenţa la finele sfertului trei, scor 48-44. Sfertul patru a fost tensionat. Oaspeţii au egalat şi au trecut la conducere, scor 56-57 (’34), dar echipa noastră a reuşit de această dată să gestioneze bine finalul întâlnirii. În minutul 40, la scorul de 60-60, Markovic este faultat de Kuksiks la ulimul atac al gazdelor şi jucătorul sârb a transformat de două ori de la linia de pedeapsă, când mai erau numai două secunde de joc. CSM CSU Oradea câştigă astfel cu 62-60 şi totul e bine când se termină cu bine.
Arena „Antonio Alexe. Spectatori: circa 1.200
CSM CSU Oradea – BCM U Piteşti 62-60 (13-15, 15-12, 20-17, 14-16)
CSM CSU Oradea: Mandache 3, Barnette 9, Markovic 8, Paşca, D. Popescu, Sg. Pop, Lucic 17 (1×3), N. Barac 2, Nuhanovic 13, Franklin 10. Nu a jucat Lupusavei, B. Nicolescu. Antrenor: Crstian Achim. Asistent: Milan Mitrovic.
BCM U Piteşti: Tudor 5 (1×3), Mladenovic 16, Jogela 14 (2), Ross 14 (1), Stăncuţ 5 (1), Vlaicu, Kuksiks 6, Bobrov. Nu au jucat: Căprărescu, Alexiu, Chirof, Balmuş. Antrenor: Jovica Arsic.
Arbitri: Ciprian Stoica, Alin Mircea Faur, Adrian Habor. Comisar FR Baschet: Marius Marinescu.
Achim: „Faza ofensivă a fost sub orice critică”
Antrenorul CSM CSU Oradea, Cristian Achim şi-a exprimat după meci nemulţumirea cu privire la jocul prestat de echipa sa, acuzând în special problemele din faza ofensivă şi imprecizia aruncărilor. Cu toate acestea, tehnicianul orădean a apreciat victoria şi faptul că formaţia şi-a mai trecut în cont două puncte, învingând o echipă incomodă.
„Sunt extrem de supărat, a fost un meci înfiorător din punctul meu de vedere. M-a nemulţumit faza ofensivă, care a fost absolut sub orice critică. Dacă vom continua să jucăm în acest fel, nu avem şanse să ne îndeplinim obiectivul. Sunt îngrijorat, pentru că la meciul cu Clujul am avut unele lucruri proaste, dar şi destule bune. La meciul cu Piteştiul însă, lucrurile bune au scăzut foarte mult. Există însă şi unele explicaţii. Accidentarea lui Ţibîrnă ne-a obligat să schimbăm poziţiile de bază pentru doi jucători într-o singură săptămână. Chiar şi aşa, după ce am pus foarte mare accent pe schimbările de poziţii, sunt foarte nemulţumit de joc. Este inadmisibil să ratăm în acest mod, am avut cel puţin zece aruncări necontestate, din poziţii favorabile. Poate că ne-a dezechilibrat acea înfrângere cu Clujul, dar nu e firesc să cădem atât de mult din cauza unui singur meci pierdut. În fine, victoria e victorie, avem doar un eşec în condiţiile unui program foarte dificil”, a conchis Cristian Achim.
Taguri: arena antonio alexe, baschet, Cristian Achim, csm oradea

References: CSM 
 CSM 
 CSM 

CSM 

CSM 
 CSM 
 csm